**ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΦΙΛΟΣΟΦΙΑΣ, ΠΑΙΔΑΓΩΓΙΚΗΣ ΚΑΙ ΨΥΧΟΛΟΓΙΑΣ**

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ ΠΡΟΓΡΑΜΜΑΤΟΣ**

**ΜΕΤΑΠΤΥΧΙΑΚΩΝ ΣΠΟΥΔΩΝ**

**«ΕΠΑΓΓΕΛΜΑΤΙΚΗ ΣΥΜΒΟΥΛΕΥΤΙΚΗ ΚΑΙ ΠΡΟΣΑΝΑΤΟΛΙΣΜΟΣ»**

Αθήνα, Οκτώβριος 2016

**Άρθρο 1. Σκοπός του προγράμματος**

1. Το Πρόγραμμα Μεταπτυχιακών Σπουδών (Π.Μ.Σ.) «***Επαγγελματική Συμβουλευτική και Προσανατολισμός***» λειτουργεί από το ακαδημαϊκό έτος 2015-2016, σύμφωνα με την Πρυτανική απόφαση υπ. αρ. 53/8-5-2015 (ΦΕΚ 951/27-5-2015).

2. Σκοπός του προγράμματος είναι η ειδίκευση, η προαγωγή της επιστημονικής γνώσης και η ανάπτυξη της έρευνας στον χώρο της Επαγγελματικής Συμβουλευτικής και του Επαγγελματικού Προσανατολισμού. Επιδίωξη του Π.Μ.Σ. είναι η προσφορά επιστημονικών γνώσεων που γεφυρώνουν τη θεωρία με την εμπειρική έρευνα και πράξη και η ανάπτυξη επαγγελματικών δεξιοτήτων υψηλού επιπέδου που προωθούν τους στόχους της Επαγγελματικής Συμβουλευτικής και του Επαγγελματικού Προσανατολισμού. Σκοπός του είναι η προετοιμασία εξειδικευμένων επιστημόνων, οι οποίοι θα βοηθούν άτομα στην επαγγελματική τους εξερεύνηση, στη λήψη επαγγελματικών αποφάσεων, στις εκπαιδευτικές και επαγγελματικές τους επιλογές και στην επαγγελματική τους ανάπτυξη.

3. Με την επιτυχή ολοκλήρωση του Προγράμματος οι απόφοιτοι θα είναι σε θέση

να:

• Κατέχουν και επιδεικνύουν σε βάθος γνώσεις και δεξιότητες και χρησιμοποιούν τις θεωρίες και μεθόδους της επιστήμης της Επαγγελματικής Συμβουλευτικής και του Προσανατολισμού για την αντιμετώπιση των προβλημάτων σταδιοδρομίας των ατόμων.

• Παρακολουθούν τις επιστημονικές εξελίξεις στον κλάδο της Επαγγελματικής Συμβουλευτικής και του Προσανατολισμού.

• Υποβοηθούν τους μαθητές να γνωρίσουν τον εαυτό τους και να επιλέξουν συνειδητά και υπεύθυνα σχολική ή/και επαγγελματική κατεύθυνση.

• Συνεργάζονται με τους διευθυντές και τους εκπαιδευτικούς των σχολείων, με τους συλλόγους των γονέων και με τα μέλη της ευρύτερης κοινότητας για την προαγωγή του θεσμού της Επαγγελματικής Συμβουλευτικής και του Προσανατολισμού προς όφελος των μαθητών.

• Υποβοηθούν τους ενήλικες να αναπτυχθούν επαγγελματικά, να ενταχθούν και να προσαρμοστούν στην αγορά εργασίας ή να αναθεωρήσουν τον αρχικό τους προσανατολισμό ή να αντιμετωπίσουν με επιτυχία προβλήματα που σχετίζονται με την επαγγελματική τους σταδιοδρομία.

• Εκπονούν και εφαρμόζουν προγράμματα Επαγγελματικής Συμβουλευτικής και Προσανατολισμού προς όφελος των μαθητών και των ενηλίκων.

• Παρέχουν στους πολίτες κάθε είδους σχετικές υπηρεσίες.

• Προάγουν την επιστημονική γνώση στον κλάδο της Επαγγελματικής Συμβουλευτικής και του Προσανατολισμού μέσω της διεξαγωγής σχετικών ερευνών και της πραγματοποίησης μελετών.

• Αναπτύσσουν κάθε άλλη δραστηριότητα που συμβάλλει στην προώθηση και την εφαρμογή της Επαγγελματικής Συμβουλευτικής και του Προσανατολισμού σε τοπικό, εθνικό και διεθνές επίπεδο.

**Άρθρο 2. Μεταπτυχιακός τίτλος**

Το Π.Μ.Σ. απονέμει Μεταπτυχιακό Δίπλωμα Ειδίκευσης (ΜΔΕ) στην Επαγγελματική Συμβουλευτική και τον Προσανατολισμό. Οι τίτλοι απονέμονται από το Τμήμα Φιλοσοφίας, Παιδαγωγικής και Ψυχολογίας του Εθνικού και Καποδιστριακού Πανεπιστημίου Αθηνών.

**Άρθρο 3. Κατηγορίες πτυχιούχων**

1. Στο Π.Μ.Σ. γίνονται δεκτοί υποψήφιοι οι οποίοι είναι:

Α) πτυχιούχοι των Τμημάτων Ψυχοπαιδαγωγικών, Ανθρωπιστικών και Κοινωνικών Επιστημών των ΑΕΙ της ημεδαπής, καθώς και πτυχιούχοι αντίστοιχων Τμημάτων αναγνωρισμένων ομοταγών ιδρυμάτων της αλλοδαπής (σύμφωνα με την παρ. 1 άρθρο 4 του Ν. 3685/2008), οι οποίοι γνωρίζουν καλά την ελληνική γλώσσα.

Β) σε εξαιρετικές περιπτώσεις είναι δυνατόν να γίνουν δεκτοί πτυχιούχοι και άλλων Τμημάτων. Ως εξαιρετικές περιπτώσεις θεωρούνται υπότροφοι ή πτυχιούχοι άλλων Τμημάτων με αυξημένα προσόντα (έχουν αποδεδειγμένα παρακολουθήσει προγράμματα κατάρτισης ή επιμόρφωσης στην Επαγγελματική Συμβουλευτική ή/ και τον Επαγγελματικό Προσανατολισμό επί ένα πλήρες ακαδημαϊκό εξάμηνο, τουλάχιστον, ή διαθέτουν τριετή τουλάχιστον εμπειρία στην εφαρμογή της Επαγγελματικής Συμβουλευτικής και του Επαγγελματικού Προσανατολισμού στην εκπαίδευση ή την απασχόληση ή έχουν πολύ αξιόλογο επιστημονικό ή άλλο έργο σχετικό με τα αντικείμενα αυτά.

1. Για την αξιολόγηση και την επιλογή των υποψηφίων συνεκτιμώνται τα στοιχεία της παρ. 1.α) άρθ. 4 του Ν. 3685/2008 και τυχόν πρόσθετα κριτήρια, τα οποία ορίζονται από τα αρμόδια όργανα, όπως ο νόμος ορίζει (παρ. 1.β, άρθ. 4 του Ν. 3685/2008).

**Άρθρο 4. Διαδικασία επιλογής των μεταπτυχιακών φοιτητών**

1. Το Τμήμα Φιλοσοφίας, Παιδαγωγικής και Ψυχολογίας (Φ.Π.Ψ.) προκηρύσσει ανά διετία 25 θέσεις μεταπτυχιακών φοιτητών για το παρόν πρόγραμμα. Δικαίωμα συμμετοχής στις διαδικασίες επιλογής έχουν οι πτυχιούχοι των Τμημάτων που αναφέρθηκαν στο άρθρο 3 του παρόντος κανονισμού.
2. Προκειμένου να συμμετάσχουν στη διαδικασία επιλογής οι υποψήφιοι μεταπτυχιακοί φοιτητές υποβάλλουν στη Γραμματεία του Τμήματος Φ.Π.Ψ. τα ακόλουθα δικαιολογητικά:

* Αίτηση υποψηφιότητας (με φωτογραφία μικρού μεγέθους) σε ειδικό έντυπο, το οποίο μπορούν να προμηθευτούν από τη Γραμματεία του Τομέα Ψυχολογίας ή από την ιστοσελίδα του Τμήματος ([www.ppp.uoa.gr](http://www.ppp.uoa.gr)).
* Βιογραφικό σημείωμα το οποίο περιλαμβάνει τεκμηριωμένα στοιχεία για τις σπουδές, τη διδακτική, την επαγγελματική και την ερευνητική εμπειρία, τη γνώση της χρήσης Η/Υ και την επιστημονική και κοινωνική δραστηριότητα του υποψηφίου/της υποψηφίας.
* Αντίγραφο πτυχίου/ίων.
* Κατάσταση αναλυτικής βαθμολογίας στην οποία θα αναγράφεται και ο βαθμός του πτυχίου.
* Βεβαίωση ισοτιμίας πτυχίου από τον αρμόδιο φορέα αναγνώρισης τίτλων (ΔΟΑΤΑΠ) για όσους/όσες προέρχονται από Πανεπιστήμια του εξωτερικού.
* Αντίγραφο πιστοποιητικού πολύ καλής γνώσης της αγγλικής γλώσσας (επίπεδο Γ1/C1) και για τους ξενόγλωσσους υποψήφιους πιστοποιητικό κατοχής της ελληνικής γλώσσας. Σε περίπτωση που ο υποψήφιος φοιτητής διαθέτει επάρκεια αντίστοιχη ή υψηλότερη του επιπέδου Γ1/C1 σε άλλη γλώσσα πλην της Αγγλικής, απαιτείται να έχει τουλάχιστον δίπλωμα Αγγλικής σε επίπεδο B2 (καλή γνώση).
* Δημοσιεύσεις και βεβαιώσεις διδακτικής, ερευνητικής ή επαγγελματικής εμπειρίας *(εφόσον υπάρχουν).*
* Αποδεικτικά στοιχεία της εμπειρίας τους ή της επιμόρφωσής τους σε αντικείμενα της Επαγγελματικής Συμβουλευτικής και του Προσανατολισμού (*εφόσον υπάρχουν*).
* Υπεύθυνη δήλωση του υποψηφίου φοιτητή ότι μπορεί να ανταποκριθεί πλήρως στις απαιτήσεις της υποχρεωτικής φοίτησης στο πρόγραμμα και αναλαμβάνει το κόστος των σπουδών του/της για όλα τα εξάμηνα.
* Τρεις συστατικές επιστολές. Οι συστατικές επιστολές πρέπει να φέρουν πρωτότυπη υπογραφή και υποβάλλονται σε κλειστό φάκελο υπογεγραμμένο από τον/την αποστολέα.
* Υπεύθυνη δήλωση του υποψηφίου φοιτητή με την οποία βεβαιώνει ότι όλα τα κατατεθέντα δικαιολογητικά είναι πιστά αντίγραφα εκ των πρωτοτύπων τα οποία μπορεί να επιδείξει εφόσον αυτό του/της ζητηθεί.

Τα δικαιολογητικά που καταθέτουν οι υποψήφιοι φοιτητές δεν επιστρέφονται.

1. Τα κριτήρια επιλογής των υποψηφίων φοιτητών είναι α) συνέντευξη και β) βαθμός πτυχίου. Αναλυτικότερα, οι υποψήφιοι προσέρχονται σε συνέντευξη ενώπιον της τριμελούς Συντονιστικής Επιτροπής του Π.Μ.Σ., η οποία αξιολογεί τη συνολική συγκρότηση των υποψηφίων με βάση τις απαντήσεις τους στα ερωτήματα που τους τίθενται, καθώς και τα στοιχεία του φακέλου τους και, ιδιαίτερα, τις προηγούμενες σπουδές τους και τη συναφή με τη Συμβουλευτική και τον Προσανατολισμό εμπειρία και δραστηριότητά τους. Επίσης, συνεκτιμώνται η βαθμολογία τους σε προπτυχιακά μαθήματα σχετικά με το αντικείμενο της Επαγγελματικής Συμβουλευτικής και του Επαγγελματικού Προσανατολισμού, καθώς και η τυχόν σχετική ερευνητική και συγγραφική τους δραστηριότητα.
2. Κάθε μέλος της Επιτροπής βαθμολογεί χωριστά τους υποψηφίους φοιτητές. Ο μέσος όρος των βαθμών των τριών αξιολογητών αποτελεί τον τελικό βαθμό που προκύπτει από την παραπάνω διαδικασία.
3. Οι υποψήφιοι κατατάσσονται, κατόπιν, σε πίνακα αξιολόγησης με βάση το σύνολο των μορίων τους, τα οποία προκύπτουν κατά 75 % από τον βαθμό της συνέντευξης και την αξιολόγηση των στοιχείων του φακέλου τους (συντελεστής 7.5) και κατά 25 % από το βαθμό του πτυχίου τους (συντελεστής 2.5). Από τον πίνακα αυτό επιλέγονται και εγγράφονται στο πρόγραμμα οι είκοσι πέντε (25) πρώτοι. Αν υπάρχουν ισοβαθμούντες με τον εικοστό πέμπτο επιτυχόντα, θεωρούνται και αυτοί επιτυχόντες.

**Άρθρο 5. Διάρκεια σπουδών, μαθήματα, διδάσκοντες**

1. Οι σπουδές για την απόκτηση του Μεταπτυχιακού Διπλώματος Ειδίκευσης στην Επαγγελματική Συμβουλευτική και τον Προσανατολισμό διαρκούν τέσσερα (4) ακαδημαϊκά εξάμηνα. Η μέγιστη διάρκεια φοίτησης δεν μπορεί να υπερβαίνει τα έξι (6) εξάμηνα μετά την εγγραφή του φοιτητή στο Π.Μ.Σ..
2. Οι φοιτητές που δεν λαμβάνουν το μεταπτυχιακό τους δίπλωμα μέσα σε 6 εξάμηνα από την εγγραφή τους στο Πρόγραμμα διαγράφονται αυτοδικαίως από αυτό.
3. Ο φοιτητής μπορεί να ζητήσει με αίτησή του την παράταση της φοίτησής του, η οποία δεν μπορεί να υπερβαίνει το ένα έτος, εφ’ όσον συντρέχουν σοβαροί λόγοι. Η αίτηση εξετάζεται από τη Συντονιστική Επιτροπή του Π.Μ.Σ.
4. Όλα τα μαθήματα διδάσκονται επί τρεις (3) ώρες εβδομαδιαίως και κατανέμονται στα εξάμηνα σπουδών, όπως ορίζεται στην παράγραφο 6 του παρόντος άρθρου. Κάθε ακαδημαϊκό εξάμηνο περιλαμβάνει 13 πλήρεις διδακτικές εβδομάδες.
5. Τα γνωστικά αντικείμενα διδάσκονται από μέλη Δ.Ε.Π. του Τμήματος Φ.Π.Ψ. του Πανεπιστημίου Αθηνών ή άλλων Τμημάτων του ίδιου ή άλλων Πανεπιστημίων της χώρας ή του εξωτερικού, ομότιμους καθηγητές ή ειδικούς επιστήμονες οι οποίοι είναι κάτοχοι διδακτορικού διπλώματος ή ερευνητές αναγνωρισμένων ερευνητικών κέντρων. Εργαστηριακές ασκήσεις συγκεκριμένων μαθημάτων ή συντονισμός της πρακτικής/διδακτικής άσκησης των μεταπτυχιακών φοιτητών μπορούν να ανατίθενται με σύμβαση έργου και σε υποψήφιους διδάκτορες του Τμήματος ή σε κατόχους μεταπτυχιακού διπλώματος. Η ανάθεση της διδασκαλίας για κάθε ακαδημαϊκό έτος γίνεται από τη Γενική Συνέλευση Ειδικής Σύνθεσης του Τμήματος Φ.Π.Ψ, ύστερα από εισήγηση της Συντονιστικής Επιτροπής του Προγράμματος.
6. Τα διδασκόμενα ανά εξάμηνο μαθήματα έχουν ως εξής:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Α΄ ΕΞΑΜΗΝΟ** | | | | | **Β΄ ΕΞΑΜΗΝΟ** | | | |
| **ΜΑΘΗΜΑΤΑ** | | | **ECTS** | | **ΜΑΘΗΜΑΤΑ** | | | **ECTS** |
| 1. Θεωρίες επαγγελματικής ανάπτυξης  2. Ο Επαγγελματικός Προσανατολισμός σε διάφορα πλαίσια  3. Κοινωνικό Περιβάλλον, οικονομία και αγορά εργασίας  4. Η τεχνική της συμβουλευτικής συνέντευξης  5.Θεωρία και πράξη της Συμβουλευτικής | | | **6**    **6**    **6**  **6**  **6** | | 1.Επαγγελματική Συμβουλευτική  2. Μεθοδολογία Έρευνας και Στατιστική  3.Επαγγελματική ανάπτυξη ειδικών ομάδων  4.Λήψη επαγγελματικών αποφάσεων: Στρατηγικές και ανάπτυξη δεξιοτήτων  5. Επαγγελματικός Προσανατολισμός και  Νέες Τεχνολογίες | | | **6**  **6**  **6**    **6**    **6** |
| **ΣΥΝΟΛΟ** | | **30** | | | **ΣΥΝΟΛΟ** | | **30** | |
|  | | | | | | | | |
| **Γ΄ ΕΞΑΜΗΝΟ** | | | | **Δ΄ ΕΞΑΜΗΝΟ** | | | | |
| **ΜΑΘΗΜΑΤΑ** | **ECTS** | | | **ΜΑΘΗΜΑΤΑ** | | **ECTS** | | |
| 1. Επαγγελματική αξιολόγηση  2. Ειδικά θέματα Επαγγελματικής Συμβουλευτικής και Προσανατολισμού  3. Πρακτική Άσκηση (Μέρος Α΄)  4. Διπλωματική Εργασία | **6**    **6**    **6**  **12** | | | 1. Πρακτική Άσκηση (Μέρος Β΄)  2. Εποπτεία πρακτικής άσκησης  3. Διπλωματική Εργασία | | **10**    **8**  **12** | | |
| **ΣΥΝΟΛΟ** | **30** | | | **ΣΥΝΟΛΟ** | | **30** | | |

1. Τυχόν ελλείψεις των μεταπτυχιακών φοιτητών που δεν έχουν παρακολουθήσει σε επαρκή βαθμό ψυχοπαιδαγωγικά μαθήματα μπορούν να καλύπτονται με την παρακολούθηση ορισμένων προπτυχιακών μαθημάτων του Τμήματος Φιλοσοφίας, Παιδαγωγικής και Ψυχολογίας, ύστερα από απόφαση της Συντονιστικής Επιτροπής του Προγράμματος.

# Άρθρο 6. Φοίτηση - Παρακολούθηση μαθημάτων

1. Το πρόγραμμα είναι πλήρους φοίτησης και η παρακολούθηση των μαθημάτων είναι υποχρεωτική. Οι φοιτητές δεν μπορούν να απουσιάσουν περισσότερο από δύο τρίωρα ανά εξαμηνιαίο μάθημα. Η συμπλήρωση της κατάστασης των παρόντων φοιτητών γίνεται με ευθύνη των εκπροσώπων των μεταπτυχιακών φοιτητών κάθε εξαμήνου και επιβεβαιώνεται με την υπογραφή των οικείων διδασκόντων.
2. Με την υπέρβαση του ορίου απουσιών, ο φοιτητής δεν έχει το δικαίωμα συμμετοχής στις γραπτές εξετάσεις του μαθήματος. Σε αυτή την περίπτωση ο φοιτητής υποχρεούται να δηλώσει και να παρακολουθήσει το εν λόγω μάθημα την μεθεπόμενη ακαδημαϊκή χρονιά, καταβάλλοντας το αντίστοιχο χρηματικό ποσό.
3. Η Συντονιστική Επιτροπή του Προγράμματος μπορεί να δικαιολογήσει μεγαλύτερο αριθμό απουσιών, εφόσον ο φοιτητής προσκομίζει επαρκή αποδεικτικά στοιχεία για την αδυναμία παρακολούθησης των αντίστοιχων μαθημάτων.
4. Η αδικαιολόγητη μακροχρόνια διακοπή της φοίτησης συνεπάγεται απώλεια του δικαιώματος συνέχισης των σπουδών ή επανεγγραφής στο πρόγραμμα, εκτός εξαιρετικών περιπτώσεων, για τις οποίες αποφασίζει η Γενική Συνέλευση του Τμήματος μετά από αίτηση των ενδιαφερομένων και εισήγηση της Συντονιστικής Επιτροπής του Προγράμματος.
5. Βάσει του άρθρου 6 του Ν. 3685/2008 «σε εξαιρετικές περιπτώσεις, μπορεί να δοθεί **αναστολή φοίτησης** μέχρι δώδεκα (12) μήνες με απόφαση Γ.Σ.Ε.Σ.». Ο μεταπτυχιακός φοιτητής έχει δικαίωμα να υποβάλλει αίτηση για αναστολή φοίτησης. Η αναστολή χορηγείται με απόφαση της Γ.Σ.Ε.Σ., δίδεται μόνο μία φορά και δεν μπορεί να είναι μεγαλύτερη των (12) μηνών. Ο χρόνος αναστολής φοίτησης του φοιτητή δεν υπολογίζεται σε περίπτωση υπέρβασης της χρονικής διάρκειας φοίτησης. Κατά τη διάρκεια της αναστολής της φοίτησης αίρεται η φοιτητική ιδιότητα και αναστέλλονται όλα τα σχετικά δικαιώματα του φοιτητή/της φοιτήτριας. Η φοιτητική ιδιότητα αποκτάται μετά τη λήξη της αναστολής.

**Άρθρο 7. Εξετάσεις, εργασίες, βαθμολογία**

1. Η φοίτηση σε ένα μάθημα θεωρείται ότι έχει ολοκληρωθεί με την επιτυχή εξέταση του μαθήματος ή με επιτυχή εξέταση γραπτής εργασίας, απαλλακτικής των εξετάσεων.
2. Οι εξετάσεις είναι είτε γραπτές είτε προφορικές, κατά την κρίση των διδασκόντων. Οι μεταπτυχιακοί φοιτητές έχουν, επίσης, τη δυνατότητα να καταθέσουν εργασία απαλλακτική από τις εξετάσεις, ύστερα από έγκριση των αρμόδιων διδασκόντων, οι οποίοι καθορίζουν και τα θέματα των εργασιών, σε συνεργασία με τους φοιτητές, και αναλαμβάνουν την εποπτεία τους.
3. Για να θεωρηθεί επιτυχής η εξέταση πρέπει ο φοιτητής να αξιολογηθεί τουλάχιστον με πέντε (5) στη 10βαθμη κλίμακα αξιολόγησης. Εάν κάποιο μάθημα έχει διδαχθεί και εξετάζεται χωριστά από δύο διδάσκοντες, τότε η βαθμολογία προκύπτει από τον μέσο όρο των δύο βαθμών, υπό τον όρο ότι και οι δύο βαθμοί είναι ίσοι ή μεγαλύτεροι του πέντε (5).Τα αποτελέσματα υπογράφονται και από τους δύο διδάσκοντες. Αν ένα μάθημα διδάσκεται από δύο διδάσκοντες και εξετάζεται με ενιαία εξέταση, τα θέματα διατυπώνονται από κοινού και τα αποτελέσματα υπογράφονται και από τους δύο.
4. Οι απαλλακτικές εργασίες πρέπει να έχουν έκταση 8.000 λέξεων περίπου, να είναι γραμμένες σε Η/Υ, σε γραμματοσειρά Times New Roman 12 στιγμών, διάστημα γραμμών 1,5 και πλήρη στοίχιση. Οι εργασίες αξιολογούνται από τον υπεύθυνο διδάσκοντα ή τους υπεύθυνους διδάσκοντες. Σε περιπτώσεις, στις οποίες για τη σύνταξη των παραπάνω εργασιών απαιτείται πρόσθετη εργαστηριακή ή άλλη εργασία (π.χ. εκπόνηση συμβουλευτικών προγραμμάτων σε υπολογιστές, εμπειρική ή άλλη έρευνα κτλ.) μπορούν, κατά την κρίση των διδασκόντων, να γίνουν δεκτές και μικρότερης έκτασης εργασίες. Σε καμία περίπτωση, όμως, αυτές δεν μπορούν να έχουν έκταση μικρότερη των 5.000 λέξεων περίπου. Η σύνταξη εργασιών μπορεί, κατά την κρίση των διδασκόντων, να συνδυάζεται και με προφορική ή άλλη εξέταση, το αποτέλεσμα της οποίας συνεκτιμάται στην αξιολόγηση των μεταπτυχιακών φοιτητών. Όλες οι απαλλακτικές εργασίες κατατίθενται σε ηλεκτρονική μορφή στη Γραμματεία του προγράμματος, η οποία διατηρεί σχετικό αρχείο.
5. Οι εξετάσεις διεξάγονται στο τέλος κάθε εξαμήνου. Όσοι αποτυγχάνουν σ' αυτές έχουν το δικαίωμα επανεξέτασης τον Σεπτέμβριο, εκτός αν για ειδικούς λόγους αποφασίζεται διαφορετικά από τη Γενική Συνέλευση του Τμήματος, μετά από εισήγηση της Συντονιστικής Επιτροπής του Προγράμματος.
6. Οι σπουδές στο Π.Μ.Σ. ολοκληρώνονται με την επιτυχή παρακολούθηση όλων των μαθημάτων, την επιτυχή ολοκλήρωση της Πρακτικής Άσκησης και την αξιολόγηση της Διπλωματικής εργασίας.
7. Στην περίπτωση που ο φοιτητής δεν κατορθώσει να ολοκληρώσει με επιτυχία τις σπουδές του στον προβλεπόμενο από τον παρόντα κανονισμό χρόνο, μπορεί να λάβει βεβαίωση παρακολούθησης για όσα μαθήματα παρακολούθησε, με την προϋπόθεση ότι έλαβε προβιβάσιμο βαθμό στις εξετάσεις των μαθημάτων αυτών.
8. Κάθε άλλη περίπτωση που δεν εμπίπτει στις προηγούμενες κατηγορίες ρυθμίζεται από τη Γενική Συνέλευση Ειδικής Σύνθεσης του Τμήματος Φ.Π.Ψ., ύστερα από εισήγηση της Συντονιστικής Επιτροπής του Προγράμματος, η οποία συνεργάζεται με τους διδάσκοντες.

**Άρθρο 8. Διπλωματική εργασία**

1. Η διπλωματική εργασία εκπονείται στο Γ΄ και Δ΄ εξάμηνο σπουδών και μπορεί να αναφέρεται σε οποιοδήποτε γνωστικό αντικείμενο, το οποίο διδάχθηκε κατά τη διάρκεια των μαθημάτων του Προγράμματος.
2. Οι φοιτητές ορίζουν σε συνεργασία με έναν από τους διδάσκοντες το θέμα της διπλωματικής τους εργασίας και το δηλώνουν εγγράφως, υποβάλλοντας στη Συντονιστική Επιτροπή του Προγράμματος αίτηση έγκρισης του θέματος συνοδευόμενη από σύντομη περιγραφή της εργασίας και της μεθοδολογίας που θα ακολουθηθεί. Έχουν, επίσης, δικαίωμα, να προτείνουν διδάσκοντα της επιλογής τους, ως επόπτη της εργασίας τους, ο οποίος δηλώνει ότι δέχεται να αναλάβει το έργο αυτό.
3. Η Συντονιστική Επιτροπή του Προγράμματος εγκρίνει το θέμα και το περιεχόμενο της εργασίας ή το αναπέμπει για αναμόρφωση και ορίζει τριμελή επιτροπή παρακολούθησης της διπλωματικής εργασίας που αποτελείται από τον επόπτη και δύο άλλα μέλη Δ.Ε.Π. του Τμήματος ή μέλη Δ.Ε.Π. άλλων Τμημάτων που διδάσκουν στο μεταπτυχιακό πρόγραμμα. Ο επόπτης της διπλωματικής εργασίας πρέπει να είναι μέλος Δ.Ε.Π. του Τμήματος Φ.Π.Ψ., ενώ τα άλλα δύο μέλη μπορεί να είναι μέλη Δ.Ε.Π. συναφούς γνωστικού αντικειμένου του ίδιου ή άλλου Α.Ε.Ι. της χώρας. Σε περίπτωση που δεν υπάρχει μέλος Δ.Ε.Π. του Τμήματος Φ.Π.Ψ. που να διδάσκει το αντίστοιχο γνωστικό αντικείμενο, την εποπτεία της εργασίας μπορεί να αναλάβει και μέλος Δ.Ε.Π. άλλου Τμήματος ή και άλλου Α.Ε.Ι. ή ακόμη και μη μέλος Δ.Ε.Π. που διδάσκει στο πρόγραμμα, αλλά ο βαθμός της εργασίας στην τελευταία περίπτωση συνυπογράφεται και από το Διευθυντή του Π.Μ.Σ.
4. Η διπλωματική εργασία πρέπει να έχει έκταση τουλάχιστον 25.000 λέξεων (χωρίς τα παραρτήματα), να είναι γραμμένη σε Η/Υ, σε γραμματοσειρά Times New Roman 12 στιγμών, διάστημα γραμμών 1,5 και πλήρη στοίχιση.
5. Προϋπόθεση για την κατάθεση της διπλωματικής εργασίας είναι η επιτυχής περαίωση των υποχρεώσεων του φοιτητή σε όλα τα μαθήματα. Η εργασία υποβάλλεται στον επόπτη και τα άλλα δύο μέλη της επιτροπής προς διόρθωση. Μετά το πέρας των διορθώσεων που υποδεικνύονται στον φοιτητή, ο επόπτης ορίζει ημερομηνία υποστήριξης της διπλωματικής εργασίας ενώπιον της Τριμελούς Επιτροπής. Μετά την εξέταση συντάσσεται σχετικό πρακτικό, το οποίο υπογράφουν όλα τα μέλη της επιτροπής και το οποίο κατατίθεται στη Γραμματεία του Τμήματος. Η διπλωματική εργασία αξιολογείται από την Τριμελή Επιτροπή στη δεκάβαθμη κλίμακα. Στην κατάσταση βαθμολογίας υπογράφει ο επόπτης της εργασίας.
6. Όλες οι διπλωματικές εργασίες κατατίθενται σε ηλεκτρονική μορφή στη Γραμματεία του προγράμματος, η οποία διατηρεί σχετικό αρχείο.

**Άρθρο 9. Πρακτική άσκηση-Εποπτεία της Πρακτικής Άσκησης**

1. Για την ολοκλήρωση του Προγράμματος Μεταπτυχιακών Σπουδών απαιτείται η συμπλήρωση 400 ωρών πρακτικής άσκησης, η έναρξη της οποίας γίνεται στο Γ ΄εξάμηνο σπουδών.
2. Η Πρακτική Άσκηση δίνει στους φοιτητές την ευκαιρία να επιδείξουν την ικανότητά τους να εκτελούν όλα τα συμβουλευτικά καθήκοντα και υποχρεώσεις με πελάτες, σε ατομικό και ομαδικό επίπεδο και σε διάφορα πλαίσια στα οποία ασκείται η Επαγγελματική Συμβουλευτική και ο Επαγγελματικός Προσανατολισμός. Ο βασικός στόχος είναι η ουσιαστικότερη αφομοίωση της επιστημονικής γνώσης μέσα από τη διαδικασία της επαγγελματικής επιστημονικής εξάσκησης, η ανάδειξη των δεξιοτήτων των ασκουμένων φοιτητών και η ανάπτυξη επαγγελματικής συνείδησης. Αναλυτικότερα, η Πρακτική Άσκηση στοχεύει στα ακόλουθα: α) να βιώσουν οι φοιτητές στην πράξη την εφαρμογή των θεωρητικών γνώσεων και των δεξιοτήτων που απέκτησαν, και να τις εξελίξουν, β) να μεταβούν ομαλά από τον χώρο της εκπαίδευσης στον χώρο της αγοράς εργασίας, γ) να εξοικειωθούν με το εργασιακό περιβάλλον και τις απαιτήσεις του επαγγελματικού χώρου, καθώς και με τις εργασιακές σχέσεις, όπως αυτές διαμορφώνονται στην Ελληνική πραγματικότητα.
3. Η Πρακτική Άσκηση πραγματοποιείται σε πλαίσια, τα οποία ορίζονται από το Π.Μ.Σ. και μπορεί να είναι οι υπηρεσίες επαγγελματικού προσανατολισμού των σχολείων, των Πανεπιστημίων ή της τοπικής αυτοδιοίκησης, τα συμβουλευτικά κέντρα της χώρας, ο ΕΟΠΠΕΠ, τα γραφεία εύρεσης εργασίας, οι υπηρεσίες του ΟΑΕΔ, διάφορα ινστιτούτα, οργανισμοί και άλλα ιδρύματα, ιδιωτικά ή δημόσια, στα οποία εφαρμόζεται η Επαγγελματική Συμβουλευτική και ο Προσανατολισμός.
4. Κατά τη διάρκεια της Πρακτικής Άσκησης αναμένεται ότι οι μεταπτυχιακοί φοιτητές θα γνωρίσουν τη δομή και τις δραστηριότητες του πλαισίου στο οποίο θα ενταχθούν, και θα συμμετέχουν πλήρως σε αυτές ακολουθώντας το ωράριο εργασίας του πλαισίου. Θα σέβονται τον κώδικα ηθικής και δεοντολογίας που διέπει το επάγγελμα του συμβούλου και θα έχουν καλή συνεργασία με τους υπόλοιπους εργαζόμενους του πλαισίου σε ομαδικό και διαπροσωπικό επίπεδο.
5. H Πρακτική Άσκηση είναι εποπτευόμενη. Οι φοιτητές ασκούνται υπό την εποπτεία:

Α) Έμπειρου επαγγελματικού συμβούλου του φορέα Πρακτικής Άσκησης. Ο επόπτης που ορίζεται από τον φορέα είναι υπεύθυνος για την παρακολούθηση των περιστατικών που αναλαμβάνουν οι ασκούμενοι φοιτητές, καθώς και για την υποστήριξη και εποπτεία του έργου τους εντός του φορέα, και τους παρέχει συμβουλές, καθοδήγηση, ανάλυση της πορείας του συμβουλευτικού τους έργου και ανατροφοδότηση.

Β) Επόπτη επαγγελματικού συμβούλου που ορίζεται από το Π.Μ.Σ.. Η εποπτεία του φοιτητή γίνεται στο 4ο εξάμηνο σπουδών. Οι φοιτητέςσυναντώνται με τον επόπτη ανά δεκαπενθήμερο επί 4 ώρες σε μικρές ομάδες ή/και ατομικά για να συζητήσουν θέματα και «πραγματικά δεδομένα» από την Πρακτική τους Άσκηση και να βοηθηθούν στην ανάπτυξη της επαγγελματικής/επιστημονικής τους ταυτότητας. Κάθε επόπτης μπορεί να εποπτεύει μέχρι 5-6 φοιτητές.

Οι επόπτες του φορέα και του Π.Μ.Σ. συνεργάζονται κατά την διάρκεια της Πρακτικής Άσκησης για θέματα που αφορούν στην άσκηση και την πρόοδο του φοιτητή.

Το Π.Μ.Σ. ορίζει ακόμη Συντονιστή της Πρακτικής Άσκησης με τις ακόλουθες αρμοδιότητες:

* Είναι υπεύθυνος για τον εντοπισμό θέσεων και την τοποθέτηση των φοιτητών στις θέσεις Πρακτικής Άσκησης.
* Προετοιμάζει τα έντυπα της Πρακτικής Άσκησης που συμπληρώνουν οι φοιτητές.
* Είναι υπεύθυνος για την επικοινωνία μεταξύ του Π.Μ.Σ., του φορέα Πρακτικής Άσκησης και του ασκούμενου φοιτητή, επισκέπτεται τους χώρους άσκησης, ενημερώνεται για το αντικείμενο απασχόλησης των φοιτητών και συνεργάζεται με τον επόπτη του φορέα για την καλύτερη εκπαίδευση του φοιτητή. Ακόμη, συνεργάζεται για την επίλυση των πιθανών προβλημάτων των φοιτητών στους χώρους άσκησης με τους επόπτες από τους φορείς, τους επόπτες από το Π.Μ.Σ. και τους ασκούμενους φοιτητές.
* Κάνει την τελική αξιολόγηση της Πρακτικής Άσκησης κάθε φοιτητή και συντάσσει σχετική έκθεση.
* Αρχειοθετεί  το  υλικό  της  Πρακτικής   Άσκησης και  ενημερώνει  βάσεις δεδομένων.

1. Με την ολοκλήρωση της Πρακτικής Άσκησης οι φοιτητές καταθέτουν στoν Συντονιστή Πρακτικής Άσκησης βεβαιώσεις που αποδεικνύουν την ολοκλήρωση των 400 ωρών Πρακτικής Άσκησης και την επιστημονική ανάπτυξη του φοιτητή μέσω της άσκησης.

Αναλυτικά, κατατίθενται τα ακόλουθα δικαιολογητικά:

* Παρουσιολόγιο υπογεγραμμένο από τον υπεύθυνο ή τον επόπτη του πλαισίου άσκησης.
* Ημερολόγιο δραστηριοτήτων υπογεγραμμένο καθημερινά από τον υπεύθυνο ή τον επόπτη του πλαισίου, με ιδιαίτερη αναφορά στις περιπτώσεις των ατόμων που οι φοιτητές παρακολούθησαν μέσω ατομικής συμβουλευτικής. Για κάθε περίπτωση οι φοιτητές αναφέρουν συνοπτικά το ιστορικό του ατόμου και σύντομη περίληψη της κάθε συνεδρίας.
* Τελική αξιολόγηση του επόπτη του πλαισίου για τον φοιτητή.
* Βεβαίωση συμμετοχής του φοιτητή στην ομαδική/ατομική εποπτεία και τελική αξιολόγηση του επόπτη που έχει ορίσει το Π.Μ.Σ. για τον φοιτητή.
* Συμπληρωμένο ειδικό ερωτηματολόγιο αυτό-αξιολόγησης του φοιτητή.

1. Για την πραγματοποίηση της Πρακτικής Άσκησης ακολουθείται η παρακάτω διαδικασία:

α) Οι φοιτητές συμπληρώνουν έντυπη αίτηση, η οποία χορηγείται από τη Γραμματεία του Π.Μ.Σ. και υποβάλλεται συμπληρωμένη στον φορέα στον οποίο θα πραγματοποιηθεί η άσκηση.

β) Η αίτηση αποστέλλεται στον φορέα μαζί με σχετική επιστολή του Συντονιστή Πρακτικής Άσκησης.

γ) Ο φορέας απαντά εγγράφως ότι δέχεται τον φοιτητή και ορίζει επόπτη από την πλευρά του φορέα, με τον οποίο βρίσκεται σε συνεχή επαφή ο Συντονιστής Πρακτικής Άσκησης καθ’ όλη τη διάρκεια της άσκησης του φοιτητή.

δ) Μετά την ολοκλήρωση της άσκησης οι μεταπτυχιακοί φοιτητές συντάσσουν έκθεση, στην οποία αναφέρουν αναλυτικά το είδος της δραστηριότητας που ανέπτυξαν κατά τη διάρκεια της πρακτικής τους άσκησης, τη μεθοδολογική προσέγγιση που ακολούθησαν, τα προβλήματα και τις δυσκολίες που αντιμετώπισαν.

ε) Η έκθεση υπογράφεται από τον υπεύθυνο του φορέα στον οποίο έγινε η Πρακτική Άσκηση και ελέγχεται ως προς την επάρκειά της από τον Συντονιστή Πρακτικής Άσκησης.

στ) Ο Συντονιστής Πρακτικής Άσκησης καταθέτει τις σχετικές εκθέσεις των φοιτητών στη Γραμματεία του Τμήματος, μαζί με βεβαίωση για την επιτυχή τους άσκηση.

**Άρθρο 10. Πόροι του Π.Μ.Σ.-Δίδακτρα-Υποτροφίες**

1. Το Π.Μ.Σ. είναι αυτοχρηματοδοτούμενο. Οι μεταπτυχιακοί φοιτητές καταβάλλουν δίδακτρα για τη φοίτησή τους στο πρόγραμμα, το ύψος των οποίων ανέρχεται στα 900 ευρώ ανά εξάμηνο. Η καταβολή των διδάκτρων γίνεται με την έναρξη του κάθε εξαμήνου. Σε περίπτωση διακοπής της φοίτησης στο Π.Μ.Σ. δεν επιστρέφεται το μέρος των διδάκτρων που έχει καταβληθεί.
2. Τα έσοδα του Π.Μ.Σ. διατίθενται, κατά προτεραιότητα, για την κάλυψη των δαπανών της λειτουργίας του (συμπεριλαμβανομένων και των αμοιβών όλων των μελών Δ.Ε.Π.) και των αναγκών των φοιτητών του, σύμφωνα με τον προϋπολογισμό που κατατίθεται στον ΕΛΚΕ.
3. Ανάλογα με τις οικονομικές δυνατότητες του Π.Μ.Σ. μπορεί να προσφέρονται κατ΄ έτος μία ή δύο υποτροφίες στους φοιτητές του Π.Μ.Σ. με βάση ακαδημαϊκά και κοινωνικο-οικονομικά κριτήρια, τα οποία ορίζονται από τη Γ.Σ.Ε.Σ. του Τμήματος μετά από εισήγηση της Συντονιστικής Επιτροπής. Οι υποτροφίες αφορούν στην μείωση των διδάκτρων σε ποσοστό 50%.

**Άρθρο 11. Αξιολόγηση του προγράμματος**

1. Το Π.Μ.Σ. υπόκειται σε διαδικασία αξιολόγησης, τα αποτελέσματα της οποίας χρησιμοποιούνται από τη Συντονιστική Επιτροπή για τη βελτίωση της λειτουργίας του. Οι διαδικασίες αξιολόγησης περιλαμβάνουν:

α) Συνολική αξιολόγηση των μαθημάτων με τη λήξη του ακαδημαϊκού εξαμήνου: Αντικείμενο αξιολόγησης αποτελούν: το περιεχόμενο των μαθημάτων, το διανεμόμενο ή προτεινόμενο διδακτικό υλικό, η διδακτική προσέγγιση των αντικειμένων.

β) Αξιολόγηση των διδασκόντων: Όλοι οι διδάσκοντες αξιολογούνται στο τέλος κάθε εξαμήνου σύμφωνα με ενιαία κριτήρια που ισχύουν για όλα τα Π.Μ.Σ. του Φ.Π.Ψ.

γ) Αξιολόγηση των υποδομών.

1. Η αξιολόγηση των μαθημάτων και των διδασκόντων στο τέλος κάθε εξαμήνου θα γίνεται, κυρίως, μέσω των διαδικασιών που ορίζονται από την ΑΔΙΠ.
2. Όποτε κρίνεται αναγκαία κάποια διαφορετική διαδικασία εσωτερικής ή εξωτερικής αξιολόγησης, η τριμελής Συντονιστική Επιτροπή του Π.Μ.Σ. θα θέτει για έγκριση τα κριτήρια που προτείνει στη Γενική Συνέλευση Ειδικής Σύνθεσης.

**Άρθρο 12. Εποπτεία και συντονισμός του προγράμματος**

Αρμόδια όργανα για την οργάνωση και λειτουργία του ΠΜΣ είναι:

1. Η Γενική Συνέλευση Ειδικής Σύνθεσης του Τμήματος.
2. Η Συντονιστική Επιτροπή, που αποτελείται από μέλη Δ.Ε.Π. τα οποία κατέχουν θέσεις σχετικές με το αντικείμενο του Π.Μ.Σ. και, αν δεν υπάρχουν, από μέλη Δ.Ε.Π. συναφούς ειδικότητας. Ορίζεται από τη ΓΣΕΣ και είναι αρμόδια για την παρακολούθηση και τον συντονισμό του Προγράμματος.
3. Ο Διευθυντής του ΠΜΣ, που ανήκει στη βαθμίδα του Καθηγητή ή Αναπληρωτή Καθηγητή και έχει διετή θητεία με δυνατότητα ανανέωσης. Ορίζεται από τη ΓΣΕΣ.

4. Ο Διευθυντής και η Συντονιστική Επιτροπή του Π.Μ.Σ. υποστηρίζονται στο έργο τους από τη Γραμματεία του Τμήματος και από Ειδική Γραμματεία του Π.Μ.Σ, εφόσον αυτό κρίνεται απαραίτητο ανάλογα με το εύρος των αναγκών υποστήριξης.

**Άρθρο 13. Υλικοτεχνική υποδομή**

Το Π.Μ.Σ. υποστηρίζεται υλικοτεχνικά από το Τμήμα Φιλοσοφίας, Παιδαγωγικής και Ψυχολογίας και χρησιμοποιεί τους χώρους διδασκαλίας και τα σπουδαστήρια του Τμήματος, καθώς επίσης τους χώρους και τις υποδομές του Εργαστηρίου Επαγγελματικού Προσανατολισμού και Συμβουλευτικής «Μιχάλης Κασσωτάκης» και την αίθουσα Η/Υ.

**Άρθρο 14. Λοιπές διατάξεις**

Οποιαδήποτε τροποποίηση του παρόντος Κανονισμού, καθώς και κάθε άλλο θέμα που δεν προβλέπεται από τον παρόντα Κανονισμό ρυθμίζονται με απόφαση της Γενικής Συνέλευσης Ειδικής Σύνθεσης του Τμήματος ύστερα από εισήγηση της Συντονιστικής Επιτροπής του Π.Μ.Σ.